Nos frater Petrus abbas Sancti Stephani et decanus capelle ducis diuionensis, notum facimus uniuersis presentes litteras inspecturis quod, constitutus in presentia nostra, Bauduinus clericus, filius quondam Johannis Laqueste defuncti, recognouit se vendidisse pro necessitate sua, et in perpetuam hereditatem concessisse magistro Alberico de Diuione medietatem cuiusdam domus site in veteri foro Diuionis, inter domum in qua manet predictus magister Albericus et domum Humberti dicti Asinarii cum manso et appendiciis domus predicte videlicet pro pretio tredecim librarum diuionensium; de quibus predictus Bauduinus se tenuit coram nobis penitus pro pagato, deuestiens sede predicta medietate domus et de manso et appendiciis eiusdem et dictum magistrum Albericum corporaliter inuestiens. Promisitque idem Balduinus coram nobis super se et sua et iuramento suo corporaliter prestito et specialiter super voleriam domus cuiusdam site in cercleria Sancti Michaelis quam habet iure hereditario ex parte patris sui, dictam medietatem domus cum manso et appendiciis ipsius contra omnes calumpniantes predicto magistro Alberico et ipsius heredibus in perpetuum garantire, volens insuper et concedens ut si ipsum magistrum Albericum aut heredes ipsius contingeret dampna aliqua incurrere pro predicta medietate domus et manso et appendiciis ipsius. Dictus magister Albericus ad dictam voleriam se teneat et eiusdem volerie possessionem intret ipsius magistri aut heredum suorum auctoritate propria et sine cause cognitione et curie alicuius reclamatione quousque ipsi magistro aut eius heredibus esset de dampnis predictis plenarie satisfactum, super quibus simplici verbo dicti magistri aut heredum suorum aut alicuius ipsorum sine alterius probationis honere crederetur. Hanc autem obligationem et etiam venditionem Johanna mater predicti Balduini et Guido dictus Sarracensis incuratus de Chaucins, auunculus ipsius, laudauerunt coram nobis et ratam et firmam in perpetuum habuerunt. In cuius rei testimonium ad preces et instantiam partium presentibus litteris sigilla nostra apposuimus. Actum anno domini M°. CC°. tricesimo octauo mense decembris.